laion/Wikipedia-Exotic huggingface dataset:
כדוריד באולימפיאדת לונדון (2012)

אולימפיאדת 2012 נערכה בלונדון, בריטניה. תחרויות הכדוריד נערכו בין ה-28 ביולי ל-9 באוגוסט. זו הייתה תחרות כדוריד ה-11 במשחקים האולימפיים. בתחרות השתתפו 347 ספורטאים (176 גברים ו-171 נשים) מנבחרות גברים ונשים. המשחקים המוקדמים נערכו בקופר בוקס. החל ממשחקי ממשחקי חצי הגמר התחרות עברה לארנה לכדורסל. נבחרת צרפת (צרפת) זכתה במדליית זהב בתחרות הגברים ונבחרת נורווגיה (דנמרק) זכתה בתחרות הנשים, כך שנבחרות שזכו באולמפיאדה הקודמת הצליחו לזכות בפעם השנייה ברציפות. בתחרות הגברים בריטניה העפילה ישירות כנבחרת המארחת. צרפת העפילה כאלופת העולם המכהנת, 3 נבחרות (ארגנטינה, תוניסיה ודנמרק) העפילו כאלופות היבשת שלהן. קוריאה הדרומית העפילה ממשחקי המוקדמות האסיאתיים. 6 נבחרות נוספות העפילו דרך טורניר המוקדמות האולימפי. 12 הנבחרות חולקו ל-2 בתים בהם נערכו משחקים בשיטת ליגה. 4 נבחרות מכל בית העפילו לשלב הפלייאוף שהתקיים בשיטת נוקאאוט. בתחרות הנשים בריטניה העפילה ישירות כנבחרת המארחת ונורווגיה כאלופת העולם המכהנת. 2 נבחרות (אנגולה וארגנטינה) העפילו כאלופות היבשת שלהן. קוריאה הדרומית העפילה דרך משחקי המוקדמות האסיאתיים. נבחרת שוודיה שסיימה שנייה באליפות אירופה העפילה גם כן מכיוון שנורווגיה הזוכה באותה אליפות זכתה גם באליפות העולם. 6 נבחרות נוספות העפילו דרך טורניר המוקדמות האולימפי. הקבוצות חולקו ל-2 בתים. 4 נבחרות מכל בית העפילו לשלב הפלייאוף שהתקיים בשיטת נוקאאוט. מדיה וקבצים בנושא כדוריד באולימפיאדת לונדון בוויקישיתוף כדוריד באולימפיאדת לונדון - גברים, באתר Sports-Reference (באנגלית) כדוריד באולימפיאדת לונדון - נשים, באתר Sports-Reference (באנגלית)
כריסטה ריגוזי

כריסטה ריגוזי (בגרמנית: Christa Rigozzi; נולדה ב-2 במאי 1983) היא דוגמנית ומנחת טלוויזיה שווייצרית, מחזיקה בתואר מיס שווייץ 2006. ריגוזי נולדה בקנטון טיצ'ינו. היא למדה תקשורת ומדיה באוניברסיטת פריבור ולאחר מכן למדה קרימינולוגיה באוניברסיטת ברן. בשנת 2006 נבחרה למיס שווייץ והתחרתה בתחרות מיס תבל. היא דגמנה למספר חברות ובניהן s.Oliver הגרמנית והופיעה בפרסומות בטלוויזיה. בשנת 2010 שימשה כדוברת הניקוד השווייצרי באירוויזיון. ב-2011 החלה לשמש כשופטת בגרסה השווייצרית של America's Got Talent. בשנת 2016 הנחתה את טקס פרסי הטלוויזיה השווייצרית. בשנת 2010 היא נישאה לג'ובאני מארקזה. ב-2016 ילדו לזוג תאומות, והמשפחה מתגוררת בטיצ'ינו. מדיה וקבצים בנושא כריסטה ריגוזי בוויקישיתוף אתר האינטרנט הרשמי של כריסטה ריגוזי כריסטה ריגוזי, במסד הנתונים הקולנועיים IMDb (באנגלית) ערך זה הוא קצרמר בנושא אישים ובנושא שווייץ. אתם מוזמנים לתרום לוויקיפדיה ולהרחיב אותו.
שאול אפק

שאול אפק (23 באוגוסט 1928, ז' באלול ה'תרפ"ח – 10 בנובמבר 2020, כ"ג בחשוון ה'תשפ"א) היה אלוף-משנה בצה"ל ולוחם פלמ"ח. בין היתר שימש מפקד מחוז חיפה ונספח צה"ל בברזיל. אפק נולד בשם שאול פינצ'וק ב-23 באוגוסט 1928 בעין חרוד ליצחק פינצ'וק, עולה מפולין ולרבקה, עולה מבלארוס. רבים ממשפחת אביו נספו בשואה בעיירה קוברין. אפק גדל בכפר יונה ובהמשך למד בבית הספר מקס פיין. בחודש מאי 1945 התגייס לפלמ"ח ושובץ בפלוגה ו' של הגדוד הראשון, כינויו המחתרתי היה שמואל רבינוביץ'. מיד לאחר גיוסו עבר קורס קשר וחבלה. אפק השתתף בליל המשטרות בפיצוץ משטרת שפרעם ובפיצוץ גשר אכזיב בליל הגשרים כחבלן. בשבת השחורה נאסר וישב בכלא הבריטי בעתלית ולאחר מכן בכלא רפיח למשך חודשיים. בהמשך השתלב כרזרביסט בגדוד הרביעי ועבר קורס מפקדי כיתות. בתחילת מלחמת העצמאות היה אפק למפקד אזור כפר יונה. במאי 1948, עם הקמת צה"ל, פיקד על קרב גאולים שמנע את ביתור הארץ על ידי כוח עיראקי. הכיתה בפיקודו שהגיעה מכיוון כפר יונה ניצלה את מערכת התעלות ביישוב על מנת להגיע למגדל המים וממנו לירות לעבר הכוח העיראקי שכבש את גאולים. בעקבות הירי נסוג הכוח העיראקי והוסר המצור מהיישוב. בהפוגה הראשונה יצא למחזור הראשון של קורס קצינים לאחר הקמת צה"ל וסיים אותו בהצטיינות (תוך שסיכת הקצונה מוענקת לו ישירות על ידי דוד בן-גוריון), ושובץ כמפקד מחלקה בגדוד 35 בחטיבת אלכסנדרוני. בסוף שנת 48' השתתף בקרבות כיס פלוג'ה. בסיום המלחמה השתתף במבצע ייצוב. לאחר מלחמת העצמאות עבר לחטיבת גולני, בה מילא מספר תפקידים: אפק היה ממקימי סיירת גולני ושימש כסגן מפקד הסיירת, תחת פיקודו של אריאל שרון. לאחר מכן היה למפקד פלוגה ושימש כסגנו של רחבעם זאבי בפיקוד על גדוד 13 וכעבור שנים שימש כמפקד גדוד 51. סיים את מחזור ב' של בית הספר לפיקוד ומטה ומונה לקצין אגף המבצעים של אוגדה 36, תפקיד אותו מילא במהלך מבצע קדש. בהמשך מונה לסגן מפקד חטיבה 4 תחת פיקודו של יוסף הרפז, ושימש כממלא מקום מפקד החטיבה עד למינויו של אלעד פלד. בתחילת שנות ה-60 שימש כסגן מפקד בית הספר לקצינים וכמפקד מצעדי צה"ל ביום העצמאות. לאחר מכן עבר לשרת בפיקוד המרכז בו מילא מספר תפקידים: קצין הדרכה, קצין שלישות וקצין מבצעים של הפיקוד, תפקיד אותו מילא במלחמת ששת הימים. היה בין פורצי שער האשפות בעת שחרור ירושלים. בשנת 1968 קודם לדרגת אלוף-משנה ומונה למפקד מחוז חיפה. תפקידו האחרון היה נספח צה"ל בברזיל. בשנת 1975 השתחרר מצה"ל בדרגת אלוף-משנה. לאחר שחרורו מצה"ל למד מנהל עסקים ומדעי המדינה באוניברסיטת תל אביב, עבד בחברות "כימיקלים לישראל" ו"דגם מערכות", בטכניון ובקק"ל ובין היתר מילא תפקידי שליחות וגיוס כספים בדרום אמריקה ובקנדה. בשנת 1955 נישא לצביה לבית ברין, מורה ומחנכת ילידת עפולה. לזוג בת אחת, מיכל, רעייתו של נשיא המדינה האחד-עשר של מדינת ישראל יצחק הרצוג. התגורר בכפר סבא. אפק היה הבכור מבין שלושה אחים. אחיו הוא איש הספורט אורי אפק, מנכ"ל הוועד האולימפי בישראל לשעבר. אחיינו הוא המשנה ליועצת המשפטית לממשלה הממונה על מערך הייעוץ והחקיקה במשרד המשפטים, שרון אפק. אפק התאלמן מאשתו צביה ב-2020 ומספר שבועות לאחר מכן, ב-10 בנובמבר 2020, נפטר גם הוא, בגיל 92. שאול אפק, באתר הפלמ"ח ראיון של שאול אפק למודי שניר בערוץ היוטיוב של עמותת "תולדות ישראל" לתיעוד דור תש"ח שאול אפק, באתר הפלמ"ח Toldot Yisrael, www.facebook.com Shaul Afek באתר ה Jerusalem Post "70 שנים אחרי | ישראל היום". ישראל היום. נבדק ב-2018-07-28. רועי רובינשטיין, הלך לעולמו אל"מ במיל' שאול אפק, מפורצי שער האשפות בירושלים, באתר ynet, 10 בנובמבר 2020 ציוץ של יצחק הרצוג ברשת החברתית אקס (טוויטר), 10 בנובמבר 2020
יחסי טג'יקיסטן–פקיסטן

יחסי טג'יקיסטן–פקיסטן הם היחסים הפוליטיים, הכלכליים והתרבותיים שבין רפובליקת טג'יקיסטן לבין הרפובליקה האסלאמית של פקיסטן. שתי המדינות היוו חלק מהאימפריה הפרסית, וכן המדינות חולקות מסורות תרבותיות משותפות, מה שתרם במהלך ההיסטוריה ליחסים בין המדינות. היחסים הדיפלומטיים בין המדינות כוננו רשמית בשנת 1992, לאחר שטג'יקיסטן הפכה למדינה עצמאית בעקבות קריסת ברית המועצות. שתי המדינות משתפות פעולה בתחומים רבים, בעיקר בתחום הסחר הבילטרלי. שתי המדינות עורכות מספר ועידות דו-צדדיות על מנת להגביר את היקף הסחר ושיתופי הפעולה ביניהן. במרץ 2008, סעיד סייד-ביג, שגריר טג'יקיסטן בפקיסטן הודיע כי טג'יקיסטן מוכנה לסחור בחשמל זול עם פקיסטן ואיראן. המרחק בין המדינות הוא 15.5 ק"מ (בנקודה הקרובה ביותר). קהילת הטג'יקים בפקיסטן מוערכת בכ-1.2 מיליון תושבים, רוב קהילה זו התיישבה בפקיסטן בשל התנאים הכלכליים במדינתם. רבים מהם התיישבו בצפון המדינה. בשנת 1971, עם פלישת ברית המועצות אל אפגניסטן, מספר גדול של פליטים טג'יקים התיישבו ברחבי פקיסטן. המספר המדויק של פליטים אלו קשה לקביעה מכיוון שרבים מהם אינם מחזיקים בתעודות זהות רשמיות במפקדים הרשמיים בפקיסטן. עם זאת, פליטים טג'יקים רבים שהתיישבו בפקיסטן חזרו אל ארצם. בשנת 2016, ייצאה טג'יקיסטן לפקיסטן סחורה בשווי 18.5 מיליון דולר אמריקאי. הסחורה כללה כותנה גולמית (99.6%), משי גולמי, סיבי זכוכית, אלקטרומגנטים וחומצות. לעומתה, פקיסטן ייצאה לטג'יקיסטן סחורה בשווי 4.37 מיליון דולר אמריקאי. נתחים גדולים מהסחורה הם תרופות, סוכר גולמי, ממתיקי סוכר, ביצים, חלב, סכיני גילוח, צמנט, אורז, פרי הדר, פירות טרופים ומוצרי חלב. מדיה וקבצים בנושא יחסי טג'יקיסטן–פקיסטן בוויקישיתוף Refugees, United Nations High Commissioner for. "Long-time Tajik refugees return home from Pakistan". UNHCR (באנגלית). נבדק ב-2018-07-28. "Musharraf leaves for Tajikistan on Sunday". DAWN.COM (באנגלית אמריקאית). 2002-05-31. נבדק ב-2018-07-28. "Pakistan, Tajikistan agree to boost trade". DAWN.COM (באנגלית אמריקאית). 2002-06-03. נבדק ב-2018-07-28. "Tajikistan to supply cheap power to Pakistan". DAWN.COM (באנגלית אמריקאית). 2008-03-30. נבדק ב-2018-07-28. Products that Tajikistan exports to Pakistan (2016), The Observatory of Economic Complexity (באנגלית) (ארכיון) Products that Tajikistan imports from Pakistan (2016), The Observatory of Economic Complexity (באנגלית) (ארכיון)
יחסי סמואה–פקיסטן

יחסי סמואה–פקיסטן הם היחסים הדיפלומטיים הרשמיים שבין מדינת סמואה העצמאית לבין הרפובליקה האסלאמית של פקיסטן. פקיסטן וסמואה כוננו את יחסיהן הדיפלומטיים הרשמיים ב-7 במרץ 1983, פקיסטן הייתה המדינה ה-27 במספר לכונן את יחסיה עם סמואה. בספטמבר 2014 השתתפה פקיסטן בוועידת המדינות המתפתחות שהתקיימה באפיה, בירת סמואה. באוקטובר 2016 נערך טקס גדול בעת ביקור הנציב הגבוה של פקיסטן בניו זילנד ואיי האוקיינוס השקט בסמואה. הוא נפגש עם בעלי תפקידים חשובים. Countries with Established Diplomatic Relations with Samoa, משרד החוץ של סמואה Samoa and Pakistan strengthen relations
יחסי סרביה–פקיסטן

יחסי סרביה–פקיסטן הם היחסים הפוליטיים, הכלכליים והתרבותיים שבין הרפובליקה של סרביה לבין הרפובליקה האסלאמית של פקיסטן. שתי המדינות כוננו יחסים דיפלומטיים רשמיים ב-1948. מאז 2001, פקיסטן מחזיקה שגרירות בבלגרד. עם זאת, באותה השנה, סרביה סגרה את שגרירותה באסלאמאבאד, בשל סיבות כלכליות. השגרירות הסרבית בבייג'ינג מואמנת גם על פקיסטן. שיאי סרביה ופקיסטן קיימו מפגשים דו-צדדיים בשולי פסגת ה-NAM במצרים בשנת 2009 שר החוץ הסרבי לשעבר, ווק ירמיץ', ביקר בפקיסטן במרץ 2010 ובדצמבר 2011.ב-24 בדצמבר 2012, פקיסטן הכירה ברפובליקה של קוסובו, אשר סרביה טוענת ריבונות על שטחה. ממשלת סרביה לא הגיבה על ההכרה. ב-18 במאי 2018, שתי המדינות ציינו 70 שנה של יחסים דיפלומטיים. על פי משרד החוץ הסרבי, סדרה של אירועים תוכננו על ידי השגרירות הפקיסטנית בבלגרד על מנת לציין ציון דרך זה. בשנת 2016, ייצאה סרביה לפקיסטן סחורה בשווי 3.73 מיליון דולר אמריקאי. נתחים גדולים מהסחורה הם גרוטאות של כלי שיט, אוכל לחיות, חומרים כימיים, מקררים, מכונות כביסה ומוצרי ברזל. לעומתה, פקיסטן ייצאה לסבריה סחורה בשווי 12.7 מיליון דולר אמריקאי. נתחים גדולים מהסחורה הם בגדים ומוצרי כותנה, נעלי עור, מוצרי ספורט, סיבי נייר, כלים רפואיים, משאבות נוזליות ואורז. Pakistan, www.mfa.gov.rs (באנגלית) "Pakistan formally recognises the Republic of Kosovo | The Express Tribune". The Express Tribune (באנגלית אמריקאית). 2012-12-24. נבדק ב-2018-07-28. "Anniversary of Pak-Serbia diplomatic relations being observed today". The Nation (באנגלית אמריקאית). 2018-05-18. נבדק ב-2018-07-28. Products that Serbia exports to Pakistan (2016), The Observatory of Economic Complexity (באנגלית) (ארכיון) Products that Serbia imports from Pakistan (2016), The Observatory of Economic Complexity (באנגלית) (ארכיון)
יחסי פיג'י–פקיסטן

יחסי פיג'י–פקיסטן הם היחסים הדיפלומטיים הרשמיים שבין הרפובליקה של פיג'י לבין הרפובליקה האסלאמית של פקיסטן. פיג'י היא מדינה מיוחדת בין מדינות האוקיינוס השקט. בעוד שמוצא אנשי האיים האחרים הוא מלנזי, פולינזי וכיוצא בזה, מוצא אנשי פיג'י הוא הודי. השונות מתבטאת בשפה השונה (ההינדי אף קיבלה מעמד רשמי במדינה) ובתרבות ההודית שנפוצה בה. יחד עם ההודים בפיג'י הגיעו אליה גם מוסלמים, בין המוסלמים נמצאים גם אנשים רבים ממוצא פקיסטני. פקיסטן הייתה המדינה הראשונה בעולם לכונן יחסים דיפלומטיים עם פיג'י, היא עשתה זאת ב-8 במרץ 1970, השנייה אחריה, באוגוסט באותה השנה, היא מדינת ישראל. הייצוא הפקיסטני לפיג'י עמד בשנת 2016 על 3.26 מיליון דולר אמריקאי, הוא כלל בעיקר מוצרי הלבשה. הייבוא הפקיסטני מפיג'י עמד באותה השנה על 926 אלף דולר אמריקאי, הוא כלל בעיקר נפט מזוקק. פקיסטן אינה מיוצגת בפיג'י, הן בדרג השגרירות והן בדרג הקונסולרי. לפקיסטן אין שגרירות המואמנת על פיג'י, אך הנציב הגבוה באוסטרליה מואמן על היחסים של פקיסטן עם חלק ממדינות האוקיינוס השקט, ביניהן פיג'י. פיג'י אינה מיוצגת בפקיסטן, הן בדרג השגרירות והן בדרג הקונסולרי. Pain in Pakistan, פיג'י טיימס, 29 בנובמבר 2007 Ministry of Foreign Affairs FORMAL DIPLOMATIC RELATIONS (FDR) LIST, משרד החוץ של פיג'י What does Pakistan export to Fiji? (2016), OEC What does Pakistan import from Fiji (2016) OEC Pakistan diplomat presents credentials, הפורטל הפיג'יאני הממשלתי, 4 במאי 1997
אגם לואיז

אגם לואיז (באנגלית: Lake Louise, בצרפתית: Lac Louise) הוא אגם בשטח הפארק הלאומי באנף, בפרובינציית אלברטה בהרי הרוקי הקנדיים. סמוך לאגם, שוכנת העיירה לייק לואיז. מי האגם הם מי קרחונים, שכן הוא נמצא בסמוך לקרחונים רבים, וביניהם קרחון ויקטוריה שנמצא על הר ויקטוריה המתנשא עד לגובה של כ-3,400 מטרים מערבית לאגם. צבע מימיו הוא תכלת בהיר, שכן כשהקרחונים נמסים, המים שוחקים איתם מינרלים מן הסלעים, והם אלו שיוצרים צבע זה. האגם נחשב לאחד מן היפים בהרי הרוקי ובעולם, והוא מושך תיירים רבים מכל רחבי תבל. האגם, ששמו הראשון היה "אגם הדגים הקטנים" (lake of the little fishes), קרוי על שם הנסיכה לואיז קרוליין (1848-1939), בתה הרביעית של המלכה ויקטוריה. היא הייתה אשתו של מושל קנדה דאז, ג'ון קמפבל. מן האגם יוצאים מסלולי הליכה רבים, בהם המסלול לבית התה אגם אגנס, מסלול שאורכו כ-3.4 קילומטרים לכיוון אחד, והוא כולל עלייה מתונה לאורך כל הדרך. עוד מסלול, המגיע לבית תה אחר, שנמצא למרגלות קרחון ויקטוריה. המסלול מקיף את חלקו הצפוני של האגם, אורכו כ־7 קילומטרים לכיוון, ורובו מישורי. אגם מוריין מדיה וקבצים בנושא אגם לואיז בוויקישיתוף place/Lake-Louise-lake-Canada אגם לואיז, באתר אנציקלופדיה בריטניקה (באנגלית) Parks Canada Agency, Government of Canada, Lake Louise and Moraine Lake, www.pc.gc.ca (באנגלית) Albertacentennial, www.albertacentennial.ca (באנגלית) (ארכיון) למטייל, אתר. "מסלול חד יומי בלייק לואיס | למטייל". אתר למטייל. נבדק ב-2018-07-29.
יחסי דנמרק–פקיסטן

יחסי דנמרק-פקיסטן הם היחסים הדיפלומטיים הרשמיים שבין ממלכת דנמרק לבין הרפובליקה האסלאמית של פקיסטן. בחודש יוני בשנת 2008 התרחש אסון בשגרירות הדנית באסלאמבאד בירת פקיסטן כאשר מחבלים מרצחים שתלו פצצה מחוץ לבניין, הפצצה הספיקה להתפוצץ ונהרגו שמונה אנשים - שבעה פקיסטנים ודני אחד. הדבר נעשה במחאה על קריקטורה של מוחמד בעיתון דני ידוע. הפיצוץ גבה גם עשרים ושבעה פצועים שקיבלו טיפול בבתי החולים בפקיסטן. בסביבות 20,000 אזרחים פקיסטנים מתגוררים בדנמרק, מה שהופך אותם לקהילה הלא-מערבית החמישית בגודלה בדנמרק. שישה פקיסטנים מכהנים בפרלמנט הדני, מה שהופך את הפקיסטנים לקבוצה המהגרת השנייה בגודלה ובייצוגה בפרלמנט הדני ובפוליטיקה הדנית בכלל. פקיסטן מיוצגת בדנמרק בדרג השגרירות באמצעות שגרירות רשמית שהיא מחזיקה בקופנהגן, בירת המדינה. דנמרק מיוצגת בפקיסטן בדרג השגרירות באמצעות שגרירות רשמית שהיא מחזיקה באסלאמבאד, בירת המדינה. בשנת 2016, הייבוא הפקיסטני מדנמרק עמד על 108 מיליון דולר אמריקאי. הוא כלל בעיקר לתת ואמצעים רפואיים. באותה השנה, הייצוא הפקיסטני לדנמרק עמד על 152 מיליון דולר אמריקאי. הוא כלל בעיקר מוצרי הלבשה שונים, ציוד ספורטיבי, חלקי מטוסים ואורז. Denmark condemns embassy suicide blast מרקו גולי רזאי, Active Civic Participation of Immigrants in Denmark, Building Europe with New Citizens? An Inquiry into the Civic Participation of Naturalised Citizens and Foreign Residents in 25 Countries, European Commission Embassy of Pakistan in Denmark Embassy of Denmark, Pakistan, משרד החוץ של דנמרק What does Pakistan import from Denmark? (2016), OEC What does Pakistan export to Denmark? (2016), OEC
יחסי המלדיביים–פקיסטן

יחסי המלדיביים–פקיסטן הם היחסים הפוליטיים, הכלכליים והתרבותיים שבין רפובליקת המלדיביים לבין הרפובליקה האסלאמית של פקיסטן. שתי המדינות חולקות היבטים חברתיים, כלכליים ודתיים משותפים, מה שתורם למערכת היחסים שבניהן. שתי המדינות חברות בארגון לשיתוף פעולה אסלאמי. כמו כן, שתי המדינות היוו חלק מן האימפריה הבריטית ושתיהן חברות מלאות בחבר העמים הבריטי. המלדיביים השתתפה בכנס ה-12 של SAARC (הארגון הדרום-אסיאתי לשיתוף פעולה אזורי) באסלאמאבאד בינואר 2014. בשולי הפסגה, נשיא וראש ממשלת פקיסטן קיימו מספר פגישות דו-צדדיות עם נשיא המלדיביים. בשולי ישיבת הוועדה של SAARC בקטמנדו, שר החוץ הפקיסטני ערך מספר התייעצויות דו-צדדיות עם שר החוץ של המלדיביים. בנובמבר 2004, ראש ממשלת פקיסטן, שאוקאט עזיז, ביקר במלדיביים ונפגש עם הנשיא המלדיבי, מאומון עבדול גאיום. עזיז הביע רצון להגביר את שיתופי פעולה בתחומים המדעים והטכנולוגים בין המדינות. מדיה וקבצים בנושא יחסי המלדיביים–פקיסטן בוויקישיתוף על פי נתוני OEC AML - support.gale, www.accessmylibrary.com
אנימטרוניקה

אנימטרוניקה (Animatronics, הלחם של המילים "הנפשה" (animation) ואלקטרוניקה) הוא תחום המשלב בין רובוטיקה, מכניקה, בובנאות ופיסול במטרה ליצור דגם נע של בעל חיים (אמיתי או בדיוני) כדי להמחיש כיצד נראה והתנהג שהיה חי. מכונות בעלות מאפיינים כאלו' "בובות מכניות", אמנם על בסיס טכניקה מוגבלת, יוצרו כבר בעת העתיקה במזרח הרחוק ובמערב. עם התפתחות המכניקה המדויקת מראשית העת החדשה שוכללו מכונות אלו והן הופיעו בשלל צורות. בימינו תחום האנימטרוניקה נפוץ בעיקר בקולנוע, בפארקי שעשועים ובתערוכות מדע פופולרי, בעיקר של דינוזאורים, המיועדות לילדים. דגם אנימטרוני או בובה אנימטרונית הוא סוג של בובה מכנית הכוללת שלד רובוטי הניתן לשליטה מבחוץ, שעליו מולבשת עטיפה (בדרך כלל עשויה מלטקס, גומי או פלסטיק) עם טקסטורה המדמה את המראה החיצוני של בעל החיים. רמקולים המוצבים ליד הבובה מספקים אפקטים קוליים (לרוב שאגות למיניהן ורעשי רקע). בניגוד לבובות מכניות עתיקות, בובה אנימטרונית היא בדרך כלל גדולה, בייחוד כאשר מדובר בבובות אנימטרוניות של בעלי חיים גדולים, כגון דינוזאורים. בובות אנימטרוניות של תערוכות ופארקי שעשועים מוגבלות בדרך כלל לסט מסוים וסופי של פעולות החוזרות על עצמן, בעוד שבובות אנימטרוניות ליצירת אפקטים מיוחדים בסרטי קולנוע נשלטות בשלט רחוק על ידי מפעיל אנושי במטרה לאפשר להן מגוון רב של תנועות וריאליזם. השימוש הידוע ביותר בבובות אנימטרוניות בקולנוע היה ככל הנראה בהפקת סרט המדע הבדיוני וההרפתקאות "פארק היורה" של סטיבן ספילברג. בסרט זה שוחזרו הדינוזאורים הן באנימציה ממוחשבת והן באמצעות בובות אנימטרוניות בגודל מלא, כאשר הידועות שבהן הן הטירנוזאורוס רקס שמבצע סצנות פעולה רבות בסרט, והטריצרטופס החולה. בובה מכנית מדיה וקבצים בנושא אנימטרוניקה בוויקישיתוף ערך זה הוא קצרמר בנושא טכנולוגיה ובנושא אמנות. אתם מוזמנים לתרום לוויקיפדיה ולהרחיב אותו.
השכנים של הירקון

השכנים של הירקון היא עמותה ישראלית שחבריה פועלים לשיקום נחל הירקון תוך הצעה לשימוש בחלק ממימי המקור של הירקון (שליש מהם) והחזרתם לנחל. לטענתם הדבר יאפשר שיקום מהיר ומלא של נחל הירקון ושחייה במימיו. כמו כן, חברי הארגון פועלים להפסקת הזיהום בנחל ועצירת הזרמת מי קולחין וביוב לירקון, שמירה על ערכי הטבע ובעלי החיים במקום, ובריאות הציבור. חזון העמותה הוא להפוך את נחל הירקון לרצועת החוף השנייה של גוש דן. השכנים של הירקון הוקמה בנובמבר 2016, בעקבות זיהום נחל הירקון על ידי מי נגר שנסחפו אליו בעקבות גשמים כבדים והביאו לתמותה של אלפי דגים. מוטי אלמליח וקרן בן נון, שזיהו כי מדובר בתופעה שחוזרת על עצמה, התגייסו למאבק בזיהום בנחל. למרות ניסיונות המדינה לשקם את הנחל באמצעות רשות נחל הירקון, הירקון עדיין מזוהם בעיקר בשל הזרמת מי קולחין ברמת טיפול נמוכה ואף מי ביוב גולמי המוזרמים ממט"ש (מתקן טיהור שפכים) דרום שרון מזרחי אל נחל קנה ומשם לירקון. בעקבות לחץ ציבורי שהפעילו חברי השכנים של הירקון, פתחה המשטרה הירוקה של המשרד להגנת הסביבה בחקירה פלילית נגד מנהלי המט"ש על חלקם בזיהום נחל הירקון. השכנים של הירקון הציעו גם הצעה חילופית לנוהל המקובל החל משנות ה-50 של המאה ה-20, כאשר מרבית מי מקורות הירקון נשאבים ומועברים לנגב במסגרת מפעל ירקון-נגב, בעוד בנחל זורמים מי קולחין שמקורם במתקני טיהור השפכים באזור השרון. לטענת השכנים של הירקון, הנוהל לעולם לא יאפשר כניסה ושחייה במים ומשאיר את הנחל חשוף לזיהומים שמקורם בהזרמת מי קולחין ברמה נמוכה ומי ביוב ממתקני טיהור השפכים לנחל הירקון. במקום הנוהל הם מציעים מתווה לפיו יוחזרו של 32 אחוז מהשפיעה ההיסטורית לירקון (70 מלמ"ק בשנה) דבר שיביא לשיקום מהיר ומלא של הנחל ויאפשר כניסה למים ללא חשש מחיידקים ומחלות. רשות נחל הירקון דחתה את המתווה המוצע על ידי השכנים של הירקון בטענה כי השבת מי מקור לירקון אינה מתיישבת עם המחסור במים בישראל וכי האפשרות לשחות בירקון תצריך הפעלה של שירותי הצלה על גדות נחל הירקון. השכנים של הירקון פועלת לקדם את חזונה על ידי גיוס הציבור למאבק באמצעות הרשתות החברתיות וכלי התקשורת. כל חברי העמותה פועלים בהתנדבות. לעמותה מתנדבים מהרשויות המקומיות שבשטחן עובר נחל הירקון בהן תל אביב-יפו, הוד השרון ובני ברק. יו"ר העמותה הוא הפעיל החברתי מוטי אלמליח. השכנים של הירקון חברה בארגון הגג של הארגונים הסביבתיים בישראל חיים וסביבה. נחל הירקון המוביל הארצי החדש אתר האינטרנט הרשמי של השכנים של הירקון השכנים של הירקון, ברשת החברתית פייסבוק השכנים של הירקון, סרטונים בערוץ היוטיוב בלוג השכנים של הירקון השכנים של הירקון, באתר "גיידסטאר ישראל" מוטי אלמליח, יו"ר "השכנים של הירקון" מסביר מי אשם בזיהום נחל הירקון, סרטון בערוץ "השכנים של הירקון", באתר יוטיוב (אורך: 05:08), 2017. הוועדה לענייני ביקורת המדינה של הכנסת, 40 מיליארד (!) ליטר שפכים הוזרמו לנחלי ישראל בשנה האחרונה, 20 ביוני 2018 בקוריאה שיקמו נחל שיובש לגמרי ונסלל עליו כביש. אפשר לשקם גם את הירקון, סרטון בערוץ "השכנים של הירקון", באתר יוטיוב (אורך: 07:27) 2019. בלוג השכנים של הירקון משה כהן, מודאגים בגלל הדגים, המקומון תל אביב מעריב. מנחל משוקם לתעלת ביוב: כך הפך הירקון לביב השופכין של גוש דן, אבי עמית, אפריל 2017, המפצח, המגזין ערוץ 10. אלי לוי, בעקבות הזרמת השפכים לירקון: חקירה פלילית נגד איגוד ערים דרום השרון, באתר nana10‏, 17 במאי 2017 צפריר רינת, שיקום נחל הירקון בשלבי סיום, אך שחייה בו לא תאושר בקרוב, באתר הארץ, 20 בפברואר 2018 עופר מתן, בעוד שנתיים נשחה בירקון?, באתר ynet, 12 ביולי 2018.
יחסי ג'מייקה–פקיסטן

יחסי ג'מייקה-פקיסטן הם היחסים הפוליטיים, הכלכליים והתרבותיים שבין ג'מייקה לבין הרפובליקה האסלאמית של פקיסטן. פקיסטן וג'מייקה מנהלות דיאלוגים פוליטיים באופן אינטנסיבי ורציף. שתי המדינות עושות מאמצים על מנת לחזק את היחסים ביניהן ואת שיתופי הפעולה בין המדינות. פקיסטן הדגישה כי היחסים הדו-צדדיים בין פקיסטן לג'מייקה נחשבים "מצוינים", מאז כינון היחסים הדיפלומטיים הרשמיים בשנת 1962. שתי המדינות משתפות פעולה בתחומי התיירות, המסחר, ההשקעה, בחינוך, הבריאות, המדע והטכנולוגיה. בשנת 2016, ייצאה ג'מייקה לפקיסטן סחורה בשווי 870 אלף דולר אמריקאי. נתחים גדולים מהסחורה הם מכוניות, אוטובוסים, כלי רכב להרכבה, חלקי רכב, גרוטאות ברזל, כלים רפואיים, חוברות, מוצרי גומי ומקררים. לעומתה, פקיסטן ייצאה לג'מייקה סחורה בשווי 2.53 מיליון דולר אמריקאי. נתחים גדולים מהסחורה הם בגדים ומוצרי כותנה, ממתיקי סוכר, מוצרי אלומיניום ומוצרי ברזל. Products that Jamaica exports to Pakistan (2016), The Observatory of Economic Complexity (באנגלית) (ארכיון) Products that Jamaica imports from Pakistan (2016), The Observatory of Economic Complexity (באנגלית)
יחסי פפואה גינאה החדשה – פקיסטן

יחסי פפואה גינאה החדשה–פקיסטן הם היחסים הדיפלומטיים הרשמיים שבין המדינה העצמאית של פפואה גינאה החדשה לבין הרפובליקה האסלאמית של פקיסטן. פקיסטן אינה מיוצגת בפפואה גינאה החדשה, הן בדרג השגרירות והן בדרג הקונסולרי. לפקיסטן אין שגרירות המואמנת על פפואה גינאה החדשה, אך הנציב הגבוה באוסטרליה מואמן על היחסים של פקיסטן עם חלק ממדינות האוקיינוס השקט, ביניהן פפואה גינאה החדשה. פפואה גינאה החדשה אינה מיוצגת בפקיסטן, הן בדרג השגרירות והן בדרג הקונסולרי. הייצוא הפפואה ניו גינאי לפקיסטן עמד בשנת 2016 על 236 אלף דולר אמריקאי, הייצוא כלל ברזל בלבד. הייצוא הפקיסטני לפפואה גינאה החדשה עמד בשנת 2016 על 976 אלף דולר אמריקאי, הייצוא כלל בעיקר סבונים, חומרי ניקוי ופשתן לבגדים. What does Pakistan import from Papua New Guinea? (2016), OEC What does Pakistan export to Papua New Guinea? (2016), OEC
יחסי טונגה–פקיסטן

יחסי טונגה–פקיסטן הם היחסים הדיפלומטיים הרשמיים שבין ממלכת טונגה לבין הרפובליקה האסלאמית של פקיסטן. פקיסטן אינה מיוצגת בטונגה, הן בדרג השגרירות והן בדרג הקונסולרי. לפקיסטן אין שגרירות המואמנת על טונגה, אך הנציב הגבוה באוסטרליה מואמן על היחסים של פקיסטן עם חלק ממדינות האוקיינוס השקט, ביניהן טונגה. טונגה אינה מיוצגת בפקיסטן, הן בדרג השגרירות והן בדרג הקונסולרי. בשנת 2016 שוויו של הייצוא הפקיסטני לטונגה עמד על 1.52 אלף דולר אמריקאי, הייצוא כלל ציוד ספורט בלבד. באותה השנה עמד הייצוא הפקיסטני על 2.03 אלף דולר אמריקאי, הייצוא כלל כריות אוויר בלבד. What does Pakistan export to Tonga? (2016), OEC What does Pakistan import from Tonga? (2016), OEC
אורוגוואי במשחקים האולימפיים לנוער

אורוגוואי משתתפת במשחקים האולימפיים לנוער מאז היווסדם באולימפיאדת הנוער סינגפור (2010). לאורך השנים צברו ספורטאי הנוער האורוגוואיים מדליית זהב יחידה בענף הרכיבה. היא מעולם לא השתתפה במשחקי החורף האולימפיים לנוער. המשלחת הראשונה של אורוגוואי למשחקים האולימפיים לנוער הייתה לאולימפיאדת הנוער סינגפור. המשלחת כללה ארבעה ספורטאים שהתחרו בשלושה ענפי ספורט. המשלחת זכתה במדליית זהב בענף הרכיבה. המשלחת השתתפה גם בענפים טאקוונדו ושחייה אולם לא הגיעה לתוצאות גבוהות. המשלחת לאולימפיאדת הנוער נאנג'ינג מתנה 22 ספורטאים שהתחרו בשמונה ענפי ספורט והייתה המשלחת הגדולה ביותר שאורוגוואי שלחה עד כה. המשלחת לא זכתה במדליות. המשלחת הגיעה להישגים נאים בענפים הוקי שדה בה נבחרת הנערות סיימה במקום השישי לאחר שהעפילה לרבע הגמר, ובכדורעף חופים עם העפלה לרבע גמר של נבחרת הנערים. המשלחת סיימה במקום התשיעי בתחרויות בענף השיט וטניס שולחן. בניגוד לאולימפיאדת הנוער סינגפור, המשלחת סיימה במקום העשירי בענף הרכיבה בתחרות היחידים. המשלחת התחרת גם בענפים אתלטיקה, כדורסל ושחייה.   מובילה בענף אורוגוואי במשחקים האולימפיים אורוגוואי במשחקים הפאראלימפיים
הונדורס במשחקים האולימפיים לנוער

הונדורס משתתפת במשחקים האולימפיים לנוער מאז היווסדם באולימפיאדת הנוער סינגפור (2010). היא מעולם לא השתתפה במשחקי החורף האולימפיים לנוער. לאורך השנים צברו ספורטאי הנוער מהונדורוס מדליית ארד יחידה ברכיבה. המשלחת הראשונה של הונדורס למשחקים האולימפיים לנוער הייתה לאולימפיאדת הנוער סינגפור. המשלחת כללה ארבעה ספורטאים שהתחרו בשלושה ענפי ספורט. המשלחת לא הגיעה להישגים גבוהים בענפים ג'ודו, הרמת משקולות ושחייה. המשלחת לאולימפיאדת הנוער נאנג'ינג הייתה הגדולה ביותר שהונדורס שלחה עד כה ומנתה 21 ספורטאים שהתחרו בשלושה ענפי ספורט. נבחרת הנערים סיימה במקום החמישי בענף הכדורגל. כמו כן, המשלחת לא הגיעה להישגים גבוהים בענפים היאבקות ושחייה. הונדורס במשחקים האולימפיים הונדורס במשחקים הפאראלימפיים